CELEX: 62018TN0442
Language: da
Date: 2018-07-18 00:00:00
Title: Sag T-442/18: Sag anlagt den 18. juli 2018 — Aeris Invest mod ECB

3.9.2018   
            
            
               DA
            
            
               Den Europæiske Unions Tidende
            
            
               C 311/15
            
         
      Sag anlagt den 18. juli 2018 — Aeris Invest mod ECB
      (Sag T-442/18)
      (2018/C 311/16)
      Processprog: spansk
      
         Parter
      
      
         Sagsøger: Aeris Invest Sàrl (Luxembourg, Luxembourg) (ved advokaterne S. Chimenos Minguella og G. Ferrer Gonzálvez)
      
         Sagsøgt: Den Europæiske Centralbank
      
         Sagsøgerens påstande
      
      
                  —
               
               
                  Den Europæiske Centralbanks afgørelser LS/MD/18/141 og LS/PT/2018/9 af henholdsvis den 8. maj 2018 og den 9. februar 2018 annulleres.
               
            
                  —
               
               
                  Den Europæiske Centralbank tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Med dette søgsmål nedlægges påstand om annullation af Den Europæiske Centralbanks (herefter ECB) afgørelse LS/MD/18/141 af 8. maj 2018 vedrørende den bekræftede ansøgning om adgang til ECB’s dokumenter sammenholdt med ECB’s tidligere afgørelse LS/PT/2018/9 af 9. februar 2018 vedrørende ansøgning om adgang til ECB’s dokumenter.
      Til støtte for søgsmålet har sagsøgeren anført fem anbringender.
      
                  1.
               
               
                  Inden for rammerne af første anbringende gøres det gældende, at ECB’s afgørelser om afslag på adgang til aktindsigt i de begærede dokumenter ikke er tilstrækkeligt begrundet, for så vidt som de ikke tager behørigt hensyn til det formål, EU-lovgiver forfulgte ved fastsættelsen af retten til aktindsigt for fysiske og juridiske personer i EU-institutionernes dokumenter inden for rammerne af en gennemsigtig procedure og i lyset af principperne om god forvaltningsskik og borgernes deltagelse. Endvidere er de af ECB anvendte argumenter af general karakter. ECB har ligeledes undladt at tage hensyn til den omstændighed, at udleveringen af de begærede dokumenter på ingen måde kan påvirke det tilfredsstillende forløb af beslutningsproceduren på området for afvikling af kreditinstitutter. Den konkrete afviklingsprocedure er således ikke alene allerede afsluttet, men er genstand for en domstolsprøvelse, hvorfor afslaget på aktindsigt gør denne prøvelse mere kompliceret for Retten. Endelig tager afgørelserne ikke hensyn til, at aktindsigten alene er begæret med henblik på udøvelsen af retten til en effektiv rettergang, som er fastsat i artikel 47 i Den Europæiske Unions charter om grundlæggende rettigheder.
               
            
                  2.
               
               
                  Inden for rammerne af det andet anbringende gøres det gældende, at de anfægtede afgørelser er i strid med artikel 4, stk. 1, litra c), i afgørelse ECB/2004/3 vedrørende aktindsigt, for så vidt som de giver nærværende part afslag på aktindsigt i de begærede oplysninger med den begrundelse, at dokumenterne ville være helt eller delvist omfattet af en generel formodning om manglende aktindsigt, da det drejer sig om fortrolige dokumenter, som er beskyttet af institutionernes tavshedspligt. Denne generelle formodning om manglende aktindsigt er ikke udtrykkeligt fastsat i den gældende sektorlovgivning, og selv hvis den forelå, ville den ikke kunne finde anvendelse, idet man ikke kan fortolke undtagelser til aktindsigten vidt eller analogt.
               
            
                  3.
               
               
                  Inden for rammerne af det tredje anbringende gøres det gældende, at de anfægtede afgørelser er i strid med artikel 4, stk. 1, litra c), i afgørelse ECB/2004/3, for så vidt som de giver nærværende part afslag på aktindsigt i de begærede oplysninger med den begrundelse, at dokumenterne helt eller delvist ville være omfattet af institutionernes tavshedspligt, skønt de er nødvendige med henblik på den retslige procedure, og afslaget på aktindsigt gør det vanskeligere eller endog umuligt for det almindelige retsvæsen at udøve sin funktion.
               
            
                  4.
               
               
                  Inden for rammerne af det fjerde anbringende gøres det gældende, at de anfægtede afgørelser er i strid med artikel 4, stk. 1, litra a), andet og sjette led, i afgørelse ECB/2004/3, for så vidt som det anføres heri, at udlevering af oplysninger ville kunne bringe det generelle banksystem i fare.
               
            
                  5.
               
               
                  Inden for rammerne af det femte anbringende gøres det gældende, at de anfægtede afgørelser er i strid med artikel 4, stk. 2, litra a), første led, i afgørelse ECB/2004/3, for så vidt som det anføres heri, at udleveringen af de begærede dokumenter og oplysninger ville kunne påvirke Banco Santanders kommercielle interesser og have indflydelse på fremtidige kontroller.